DECRETO DE ESTABLECEMENTO DE MEDIDAS EN MATERIA ECONÓMICA EN ESTADO DE ALERTA
ADMINISTRACIÓN LOCAL — Municipal — Salceda de Caselas (Outros documentos, notificacións e informacións públicas, 30/03/2020)

Expediente núm.: 720/2020 Procedemento: Adopción de medidas extraordinarias destinadas á reducción da actividade presencial no Concello para minimizar o risco de contaxio do COVID-19. Asunto: Establecemento de medidas en materia económica. A Señora Alcaldesa ditou o Decreto núm.2020-0293, de data 25 de marzo, relativo ao establecemento de medidas en materia económica, seguinte: A situación actual xerada pola evolución do coronavirus COVID-19 supuxo a declaración do Estado de Alarma, mediante Real Decreto 463/2020, do 14 de marzo, polo que se declara o estado de alarma para a xestión da situación de crise sanitaria ocasionada polo COVID-19, con efectos inmediatos desde a súa publicación no BOE o 14-03-2020. O Concello de Salceda de Caselas estableceu medidas extraordinarias destinadas á reducción da actividade presencial no Concello para minimizar o risco de contaxio do COVID-19, mediante Resolución de Alcaldía número o 2020-0274 de 16.03.2020, conxugando por unha banda a protección da saúde do persoal empregado público e ao persoal externo e doutra a adecuada prestación dos servizos públicos esenciais. Tendo en conta que a evolución actual da pandemia do coronavirus e acorde coas medidas adoptadas polas autoridade sanitarias estatais e autonómicas, coa finalidade de axudar á cidadanía do Concello a garantir, xunto con todas as institucións, a mellor resposta á crise desatada polo COVID19. Considerando que esta forte crise sanitaria supón un grande impacto económico negativo en todos os ámbitos sectoriais da economía, afectando a un gran número de persoas, é necesaria a aplicación de medidas extraordinarias no ámbito da aplicación dos ingresos de dereito público para axuda á cidadanía. Considerando así mesmo que determinadas actividades e servizos se atopan suspendidos, prohibidos ou afectados como consecuencia das medidas adoptadas no contexto do Estado de Alarma. De conformidade co exposto e no exercicio das atribucións legais conferidas pola Lei 7/1985, do 2 de abril, reguladora das bases do réxime local, pola presente, Primeiro: Suspender ata novo aviso e con efectos de 14 de marzo de 2020 a emisión do cobro das taxas e prezos públicos por servizos, actividades ou ocupacións do espazo público que actualmente se atopan suspendidas, prohibidas ou afectadas pola situación derivada do Estado de Alarma COVID-19, tales como a taxa por ocupación de terreos de uso público municipal con mesas, cadeiras, tribunas, taboados e outros elementos análogos ou a taxa por instalación de postos de venda ambulante, entre outras. Segundo: Aprazar o pago da taxa pola prestación do servizo de mercado municipal durante a integridade do prazo temporal de vixencia do estado de alarma establecido no RD 463/2020 e modificado polo RD 465/2020 de 17 de marzo. Este aprazamento non conlevará a xeración de ningún interese de demora. Terceiro: En función da evolución das circunstancias e doutras medidas que sexan adoptadas polas autoridades competentes adoptaranse novas resolucións sobre o levantamento das medidas adoptadas na presente e se fixarán os novos períodos de cobramento nos supostos en que proceda. Cuarto: Proceder á difusión da presente resolución mediante a súa publicación no Boletín Oficial da Provincia de Pontevedra así coma na páxina web do concello e no taboleiro de anuncios da sede electrónica municipal, para xeral coñecemento dos particulares.” O que se fai publico para o xeral coñecemento dos particulares. DOCUMENTO ASINADO ELECTRONICAMENTE